ת"פ 58650-01-14 מדינת ישראל נ' פלקה(עציר) - פסקדין
מיקומך באתר: עמוד ראשי >> חיפוש פסקי-דין >> ת"פ 58650-01-14 מדינת ישראל נ' פלקה(עציר)
ת"פ 58650-01-14 מדינת ישראל נ' פלקה(עציר)
58650-01-14
ווסה פלקה
מונחת בפני בקשת הנאשם לביטול כתב האישום שהוגש כנגדו נוכח אי קיומה של זכות השימוע, בהתאם לסעיף 60א לחוק סדר הדין הפלילי (נוסח משולב), התשמ"ב-1982 (להלן: "החסד"פ") ולחלופין, למחיקת עבירת הפרת ההוראה החוקית שיוחסה לנאשם וזאת, בהתבסס על נוהל משטרה בנושא. ב"כ הנאשם אף ביסס טענותיו אלו על דוקטרינת ה"הגנה מן הצדק".
נגד הנאשם הוגש כתב אישום המייחס לו עבירה של איומים, לפי סעיף 192 לחוק העונשין, התשל"ז-1977 (להלן: "החוק"); עבירה של התנהגות פרועה במקום ציבורי, לפי סעיף 216(א)(1) לחוק; עבירה של הפרעה לשוטר בשעת מילוי תפקידו, לפי סעיף 275 לחוק; עבירה של החזקת סכין למטרה לא כשרה, לפי סעיף 186 לחוק ועבירה של הפרת הוראה חוקית, לפי סעיף 287(א) לחוק.
על פי עובדות כתב האישום, ביום 21.09.2012 סמוך לשעה 10:10, הוזעקה ניידת משטרה לרחוב הורוביץ ברחובות (להלן: "המקום"), לאחר שהתקבלה הודעה לפיה שלושה בחורים ממוצא אתיופי השרויים בגילופין, קופצים על גגו של רכב כשהנהגת נמצאת בתוכו.
שוטרים שהגיעו למקום איתרו את הנאשם ואחר אשר היו שרויים בגילופין וענו לתיאור שנמסר על ידי המודיעה. לבקשת השוטר כי יציגו תעודה מזהה, השיבו השניים כי אין ברשותם תעודות מזהות. לאחר מכן, מסר הנאשם לשוטר מספר זהות בדוי כשהוא צועק ומרים קולו.
מבדיקה שעשו השוטרים עלה כי על הנאשם לשהות במעצר בית ולכן, עוכב הנאשם והובא לתחנת משטרת רחובות.
בדרכם לתחנת המשטרה, איים הנאשם על שוטר, בכך שנופף באצבעו סמוך לפניו ואמר לו כי יעלים אותו.
בעת שהותו בתחנת משטרת רחובות, ניגש הנאשם לשוטר והרים עליו את קולו. כאשר התבקש לחדול, השיב "מי אתה שתגיד לי מה לעשות" והמשיך לצעוק עד אשר נאלץ שוטר אחר לעשות שימוש באקדח טייזר.
בנסיבות המתוארות לעיל, החזיק הנאשם על גופו סכין.
בישיבה שנערכה למתן מענה לכתב האישום, ביום 09.07.2014 טען ב"כ הנאשם, טענה מקדמית, לפיה לא קויימה בעניינו של הנאשם זכות השימוע בהתאם להוראת סעיף 60א לחסד"פ, כמחוייב בעבירות מסוג פשע ועתר לביטול כתב האישום כנגדו.
לחלופין, טען ב"כ הנאשם כי יש למחוק את עבירת ההפרה החוקית אשר יוחסה לנאשם, בהתבסס על נוהל משטרה שנושא וכן, בהתבסס על דוקטרינת "הגנה מן הצדק".
לטענתו, בהתאם לנוהל מספר 03.300.052 של משטרת ישראל (להלן: "נוהל המשטרה"), אין לפתוח בחקירה פלילית כנגד אדם בגין ביצוע עבירה של הפרת הוראה חוקית ואין להעמידו לדין בשל כך, כאשר מצויה בחוק תרופה אחרת להפרת ההוראה החוקית.